I slutten av januar i år ble en mann (27) pågrepet med 520 gram kokain i bilen.

25. januar ble mannen varetektsfengslet i Nordhordland tingrett. 27-åringen har ikke villet gi opplysninger om hvor han har fått stoffet fra, eller hvem som skulle ha dette etter oppbevaring.

Nekter å åpne mobilen

Han har heller ikke ville gi politiet tilgang til sin mobiltelefon.

Politiet mener det vil være opplysninger der som kan være av betydning for saken.

Nå har politiet fått hjemmel til å kunne åpne telefonen hans.

Får bruke tvang

«Etter forrige fengslingsmøte har politiet ved kjennelse den 2. februar fått hjemmel til å kunne åpne beslaglagt mobiltelefon ved eventuelt ved nødvendig tvungen bruk av siktedes tommel for å åpne hans mobiltelefon», står det i kjennelsen fra Nordhordland tingrett.

Politiet har også bedt om trafikkdata fra nettleverandør.

«Det gjenstår arbeid i etterforskningen med å kartlegge siktedes telefon og datatrafikk», står det i kjennelsen.

Erkjenner straffskyld

Mannen erkjenner straffskyld for oppbevaring av kokain.

Mandag ble mannen varetektsfengslet i fire nye uker.

De to første ukene gjøres i fullstendig isolasjon.

27-åringen anket kjennelsen.